《古剑歌为李伯谦赋》
元代·郭钰

先生重剑如自重，藏之深山不轻用。宝匣夜开紫电飞，沧波晓淬龙光动。

干将湛卢不易求，英雄今古良悠悠。鸿门舞散玉斗碎，吴宫鼓绝蛾眉愁。

铜花玉晕文章露，野人愿致华阴土。佩之自可无邪心，袁公奇术何足数。

先生挥毫山馆中，光芒似欲争词锋。白照晴空铺雪练，碧含秋水生芙蓉。

邀我一见神悽恻，坐叹毛锥老无策。何当借我小试之，目前且断谗夫舌。

作者简介：（公元一三一六年至？年）字彦章，吉水人。生于元仁宗延佑三年，卒年不详，年在六十岁以外。元末遭乱，隐居不仁。明初，以茂才徵辞疾不就。钰生平转侧兵戈，为诗多愁苦之辞；著有静思集十卷，《四库总目》于当时盗贼残破郡邑事实，言之确凿，足补史传之阙。